

 **REPUBLIKA HRVATSKA**

 **KRAPINSKO – ZAGORSKA ŽUPANIJA**

**Ž U P A N**

KLASA: 380-01/18-01/01

URBROJ: 2140/01-02-18-1

Krapina, 10. rujna 2018.

 Temeljem članka 32. Statuta Krapinsko-zagorske županije («Službeni glasnik Krapinsko-zagorske županije» broj 13/01., 5/06., 14/09., 11/13. i 26/13. – pročišćeni tekst) **župan Krapinsko – zagorske županije** objavljuje

**J A V N I P O Z I V**

**za podnošenje prijava za sudjelovanje u manifestaciji**

**„Chtef“ Zagorski chef Krapinsko-zagorske županije**

S osobitim zadovoljstvom Krapinsko-zagorska županija najavljuje održavanje osme po redu manifestacije pod nazivom „Chtef“ Zagorski chef, **18. listopada 2018. godine u Termama Tuhelj, Hotel Well** u Tuheljskim Toplicama, manifestacije kojoj je cilj promovirati autohtone zagorske proizvode i najbolje od gastronomije Zagorja.

Kao i prošlih godina, manifestacija je zamišljena kao natjecanje zagorskih chefova. Da bismo od svih dobrih zagorskih kuharica i kuhara mogli odabrati samo sedmero, odlučili smo napraviti svojevrsnu predselekciju. Tema ovogodišnjeg Zagorskog chefa je zagorska svinjska koljenica, zelje, krumpir i grožđe. Predselekcija će se vršiti na sljedeći način:

Kandidati trebaju ukratko opisati glavno jelo i desert koji bi spravljali od zadanih namirnica: svinjska koljenica, zelje, krumpir i grožđe. Povjerenstvo za odabir kandidata u sastavu od tri člana odabrat će sedmero kuhara, na temelju Vaše inovativnosti i tradicionalno-moderne kombinacije zadanih namirnica u opisu odnosno konceptu jela koji je obavezan dio Vaše prijave.

Svrha ovakvog postupka nije vrednovanje jela na neviđeno (dakako da to nije moguće dok se jelo ne pripremi i kuša) već pokušaj da se na natjecanju okupe chefovi što različitijih stilova i ideja, da bi se tijekom samog događaja pokazala maksimalna raznolikost u pristupu temi i namirnici.

Pozivamo sve zainteresirane kuharice i kuhare restorana s područja Krapinsko-zagorske županije da svoje prijave dostave najkasnije do 28. rujna 2018. godine na adresu: Krapinsko-zagorska-županija, Ured župana, Magistratska 1, Krapina ili na mail adresu: ana.pavic@kzz.hr.

Dodatne informacije možete dobiti na br. telefona 091 329 2120 i e-mail ana.pavic@kzz.hr

Prijava mora sadržavati: **ime i prezime, e-mail adresu, adresu stalnog boravka, broj telefona, naziv restorana iz kojeg dolazite**, **recept i opis odnosno koncept jela na navedenu temu.**

Nadamo se da će vas ovogodišnja tema nadahnuti jer naš zajednički cilj je čuvati ono najbolje od tradicije i promovirati modernu autentičnu kuhinju koju Zagorje može ponuditi i najzahtjevnijem gostu.

Veselimo se vašim idejama.

 **Ž U P A N**

 **Željko Kolar**